པོད་གྲངས་ཀྱི་ཐོག་ནས་ང་ཚོ་ཕྱི་རབས་པ་བག་འཁུམ་མ་དགོས་ན་ལོ་ཙཱ་བའི་གྲངས་ཀའི་ཐོག་ནས་དེ་ལས་ཀྱང་བག་འཁུམ་མི་དགོས།ང་ཚོ་བོད་པ་རྣམས་བགྲང་ཐུབ་པའི་གྲངས་ཀ་ཞིག་ལ་ཡང་བགྲང་གིས་མི་ལང་ཞེས་འུད་བརྗོད་བྱེད་པར་དགའ།ང་ཚོས་སྔོན་བྱོན་གྱི་ལོ་ཙཱ་བའི་གྲངས་ཀ་བརྗོད་སྐབས་ཀྱང་དེ་ལྟར་ཡིན།མཚམས་མཚམས་ལ་དེའི་གྲངས་ཀ་ནི་ནམ་མཁའི་སྐར་ཚོགས་ཀྱི་དཔེ་ལ་འགོད་པ་ཡང་ཡོད།དོན་དངོས་སུ་བཀའ་བསྟན་གྱི་པོད་གྲངས་ཀྱིས་ལོ་ཙཱ་བའི་གྲངས་ཀ་ནམ་མཁའི་སྐར་ཚོགས་བཞིན་མི་མང་བ་ནི་གསལ་པོ་ཡིན།བཀའ་བསྟན་གཉིས་ཀ་ལ་པོད་གྲངས་སུམ་བརྒྱ་ལྷག་ཙམ་མ་གཏོགས་མེད་པ་འདིས་ལོ་ཙཱ་བའི་གྲངས་ཀ་སུམ་བརྒྱ་ལས་བརྒལ་མི་ཐུབ།གལ་སྲིད་ལོ་ཙཱ་བ་གཅིག་གིས་པོ་ཏི་གཅིག་ལས་ལྷག་བསྒྱུར་ཡོད་ན་ལོ་ཙཱ་བའི་གྲངས་ཀ་སུམ་བརྒྱ་ལས་མར་འབབ་པ་མ་གཏོགས་ཡར་འཕར་མི་ཐུབ།བཀའ་བསྟན་གྱི་ཁྲོད་དུ་ལོ་ཙཱ་བ་གཅིག་གིས་དཔེ་དུ་མ་བསྒྱུར་བ་ནི་རྙེད་ཁག་པོ་མ་རེད།ཤོང་སྟོན་རྡོ་རྗེ་རྒྱལ་མཚན་ལྟ་བུ་ལ་མཚོན་ན་སྙན་ངག་མེ་ལོང་མ་དང་རྟོགས་བརྗོད་དཔག་བསམ་འཁྲི་ཤིང་ལྟ་བུ་པོ་ཏི་ཁ་ཤས་བསྒྱུར་ཡོད་པ་རེད།